ส่วนที่ 1

ข้อมูลสรุป (Executive Summary)

บริษัท ฟินันซ่า จำกัด (มหาชน)
และกลุ่มบริษัทในเครือประกอบธุรกิจเกี่ยวกับการให้บริการทางการเงินประเภทต่างๆ อาทิ
การบริหารจัดการกองทุน การเป็นที่ปรึกษาทางการเงินและการลงทุน
การเป็นนายหน้าซื้อขายหลักทรัพย์ การจัดหาแหล่งเงินแบบครบวงจร การรับฝากเงิน เป็นต้น
กลุ่มลูกค้าเป้าหมายของบริษัทฯ ครอบคลุมถึงลูกค้าบุคคลธรรมดา ลูกค้านิติบุคคล ลูกค้าสถาบัน
รวมถึงกองทุนที่อยู่ทั้งในประเทศและประเทศอื่นๆ ในภูมิภาคอินโดจีน นอกจากนี้ บริษัทฯ
ยังเป็นบริษัทแม่ในการให้บริการสนับสนุนแก่บริษัทย่อยและบริษัทในเครือในด้านต่างๆ เช่น
การจัดการองค์กร การพัฒนาระบบสารสนเทศ การบริหารทรัพยากรบุคคล รวมทั้ง
การวิจัยเพื่อแสวงหาโอกาสการลงทุนที่ดีและวิเคราะห์สภาวะเศรษฐกิจมหภาคอย่างแม่นยำ
และเป็นบริษัทที่ให้บริการทางการเงินแห่งแรกในประเทศที่ได้รับการส่งเสริมการลงทุนจากคณะกรรมการส่งเสริมการลงทุน
(BOI) ในฐานะกิจการสำนักงานภูมิภาค (Regional Headquarter) โดยบริษัทฯ
จะได้รับการยกเว้นภาษีเงินได้นิติบุคคลเป็นระยะเวลา 5 ปี สิ้นสุดปี 2550
สำหรับรายได้ที่เกิดจากการให้บริการสนับสนุนดังกล่าว (มีรายละเอียดในส่วนที่ 2 ข้อ 2.4
การได้รับการส่งเสริมการลงทุน) และเมื่อวันที่ 13 พฤษภาคม พ.ศ. 2545
กลุ่มฟินันซ่าได้มีการปรับโครงสร้างโดยรวมธุรกิจของกลุ่มฟินันซ่าทั้งหมดมาอยู่ภายใต้การบริหารงานของบริษัทฯ
โดยปัจจุบันบริษัทฯ บริษัทย่อย และบริษัทในเครือมีจำนวนทั้งสิ้น 15 แห่ง
ลักษณะธุรกิจของกลุ่มนั้นสามารถแบ่งออกเป็น 4 ประเภทหลัก ได้แก่

(1) ธุรกิจที่ปรึกษาและบริหารการลงทุน
ให้คำปรึกษาและบริหารการลงทุนแก่กองทุนทั้งในและต่างประเทศ ได้แก่ กองทุนที่ต้องการลงทุน
(Direct Investment) ในประเทศไทยและประเทศอื่นๆ ในแถบอินโดจีน

กองทุนต่างประเทศที่กลุ่มฟินันซ่าบริหารอยู่มี 5 กองทุนคือ Siam Investment Fund (SIF),
Siam Investment Fund II, L.P. (SIF II), Siam Investment Fund III, L.P.
(SIF III), The Asian Debt Fund, Ltd. (TADF) และ The Vietnam Equity Fund
(VEF) ดำเนินการบริหารโดย FNS, FFM, FCL, SIP, SIP III และ ADF
กองทุนต่างประเทศดังกล่าวเป็นกองทุนที่มิได้อยู่ภายใต้พระราชบัญญัติหลักทรัพย์และตลาดหลักทรัพย์และการกำกับดูแลของ
ก.ล.ต.

กองทุนในประเทศดำเนินการโดยบริษัทหลักทรัพย์จัดการกองทุน ฟินันซ่า จำกัด
ซึ่งให้บริการด้านกองทุน 3 ประเภทหลัก คือ กองทุนรวม กองทุนสำรองเลี้ยงชีพ
และกองทุนส่วนบุคคล โดยเป็นกองทุนที่อยู่ภายใต้ พ.ร.บ. หลักทรัพย์และตลาดหลักทรัพย์
และการกำกับดูแลของ ก.ล.ต.

(2) ธุรกิจวาณิชธนกิจ มีความเชี่ยวชาญในการเป็นที่ปรึกษาทางการเงินในการระดมทุน
การปรับโครงสร้างหนี้โครงสร้างธุรกิจ การเจรจาหาพันธมิตร การควบรวมกิจการ และ Project
Finance รวมทั้ง เป็นตัวแทนในการซื้อขายหนี้ในภูมิภาคเอเชียตะวันออกเฉียงใต้
ซึ่งมีการดำเนินงานในประเทศไทย ประเทศสิงคโปร์ ประเทศฮ่องกง และหมู่เกาะ Cayman โดย
FSL, FS, FHK และ ADT

(3) ธุรกิจหลักทรัพย์ ให้บริการเป็นนายหน้าซื้อขายหลักทรัพย์ (โบรกเกอร์หมายเลข 33 ของ
ตลท.) การรับประกันการจัดจำหน่ายหลักทรัพย์ และการค้าหลักทรัพย์ รวมทั้ง
การซื้อขายตราสารหนี้ ซึ่งมีการดำเนินงานในประเทศไทยโดย FSL

(4) ธุรกิจเงินทุน ให้บริการสินเชื่อในรูปแบบต่างๆ ทั้งเชิงพาณิชย์และเพื่อการบริโภค
การให้บริการรับฝากเงิน การบริหารจัดการพอร์ตการลงทุนในหุ้นและตราสารหนี้
และให้การสนับสนุนงานของกลุ่มธุรกิจที่บริษัทในเครือดำเนินงานอยู่
ปัจจุบันมีการดำเนินงานในประเทศไทย โดย FC

ในการดำเนินธุรกิจต่างๆ ตามที่กล่าวมานั้น
จะมีความเสี่ยงเกิดขึ้นซึ่งรายละเอียดความเสี่ยงได้อธิบายไว้แล้วในหัวข้อ “ปัจจัยความเสี่ยง” ทั้งนี้
ในปี 2548 ฟินันซ่าได้ยกระดับความสามารถในการบริหารความเสี่ยงให้เพิ่มสูงขึ้น
มีการนำระบบงานบริหารเงิน (Automated Treasury) และระบบงานธนาคารหลัก
(Core-Banking) มาใช้ มีการจัดตั้งส่วนงานบริหารความเสี่ยงขึ้น
เพื่อติดตามดูแลความเสี่ยงในด้านต่างๆ อาทิ ความเสี่ยงด้านตลาด ความเสี่ยงด้านเครดิต
และความเสี่ยงด้านปฏิบัติการของกลุ่ม
โดยมีคณะกรรมการบริหารความเสี่ยงทำหน้าที่กำหนดนโยบายเกี่ยวกับความเสี่ยง ตรวจสอบ
และควบคุมให้การดำเนินงานต่างๆ สอดคล้องกับนโยบายที่ตั้งไว้

ในปี 2548 กลุ่มบริษัทฟินันซ่ามีรายได้รวมทั้งสิ้น 1,194.8 ล้านบาท ประกอบด้วย
รายได้จากธุรกิจที่ปรึกษาและบริหารการลงทุน 477.4 ล้านบาท (ร้อยละ 40 ของรายได้รวม)
รายได้จากจากธุรกิจหลักทรัพย์ 421.7 ล้านบาท (ร้อยละ 35 ของรายได้รวม)
รายได้จากธุรกิจเงินทุน 153.9 ล้านบาท (ร้อยละ 13 ของรายได้รวม)
รายได้จากธุรกิจวานิชธนกิจ 95.6 ล้านบาท (ร้อยละ 8 ของรายได้รวม) และจากรายได้อื่นๆ อีก
46.2 ล้านบาท (ร้อยละ 4 ของรายได้รวม) โดยมีกำไรสุทธิ 102.4 ล้านบาท และ ณ วันที่ 31
ธันวาคม 2548 บริษัทฯ และบริษัทย่อยมีสินทรัพย์รวม 9,556.2 ล้านบาท หนี้สินรวม 6,407.4
ล้านบาท ส่วนของผู้ถือหุ้นรวม 3,148.8 ล้านบาท มีทุนจดทะเบียน 1,500
ล้านบาทและทุนชำระแล้วทั้งสิ้น 625.05 ล้านบาท มีจำนวนหุ้นสามัญ 300 ล้านหุ้น
มูลค่าที่ตราไว้หุ้นละ 5 บาท